**הגשה מקוונת לבקשות לרישום הערת אזהרה – שירות חדש במשרד המשפטים**

אחד השירותים הנדרשים ביותר, בקרב קהיליית עורכי הדין, לעסקאות נדל'ן הוא **רישום הערת אזהרה וביטול הערת אזהרה**. פעולה זאת מחייבת צירוף מסמכים ומבוצעת עד כה בהתייצבות אישית של עורכי הדין או שלוחיהם בלשכות מרשם המקרקעין.

**שלומי הייזלר**, מנהל האגף לרישום והסדר מקרקעין, שנכנס לתפקידו לפני חצי שנה, התחייב בפני שרת המשפטים **איילת שקד** ומנכל'ית המשרד **אמי פלמור** להשיק שירות הגשה מקוונת של בקשה לרישום הערת אזהרה תוך חצי שנה. אנשי אגף מערכות מידע של משרד המשפטים בראשותו של **ששון סופרי** נחלצו לממש הבטחה זאת והתארגנו במהירות לאפיון פיתוח ואינטגרציה של שירות המאפשר הגשה מקוונת של כלל המסמכים הנדרשים לרישום הערות אזהרה.

ההנגשה של השירות לציבור עורכי הדין היא באמצעות אתר אינטרנט. התהליך כולל הזדהות עם כרטיס חכם, בחירת הפעולה המבוקשת, טעינת המסמכים הנדרשים לצורך רישום הפעולה ותשלום אגרה באמצעות הפניה לשרת התשלומים הממשלתי.

עורך הדין נדרש לחתום על המסמכים באמצעות תכנת Sign & Verify של ממשל זמין ועל הצהרה שמסמכי המקור שמורים אצלו.

הפרוייקט כלל שיתוף פעולה ואינטגרציה בין שלושה גורמי פיתוח – בית הפיתוח של משרד המשפטים פיתח את האתר, **חברת HPE** פיתחה את השינויים שנדרשו במערכת "רימון" המערכת התפעולית של האגף לרישום והסדר מקרקעין וכן נדרשה ובוצעה אינטגרציה מול צוות **ממשל זמין** המארח את האתר. הפרויקט הובל בידי מנמ'רית האגף לרישום והסדר מקרקעין – **אביטל לונקה**.

לדברי **ששון סופרי**, מנהל אגף מערכות מידע, הגישה בפרויקט זה מהוה דוגמה לאופן שבו הדיגיטל מאפשר לייצר חדשנות עסקית. אנחנו שוברים את מגבלות הזמן והמקום לקבלת שירות ממשלתי חיוני. התשתית שהושתה בפרויקט זה, תשמש בסיס לשירותים מקוונים רבים הדורשים צירוף מסמכים חתומים למשרד המשפטים. החיסכון המושג בהשקת שירותים כאלה הוא עצום. אלפי פניות ללשכות המרשם יחסכו, התורים יתקצרו ורמת השירות תשתפר לאין ערוך. המעבר לשירותים מקוונים נמצא בראש סדר העדיפויות של משרד המשפטים ושירות זה ממשיך את המגמה. שירות נוסף שעלה לפני כחודשיים הינו הזמנה מקוונת של תיק בית משותף אשר כבר בחודש הראשון להשקתו בוצעו למעלה מ-10,000 הזמנות.

הפרוייקט עמד בלוחות הזמנים שנקבעו והאתר יחל לפעול כפיילוט בלשכת הרישום באר שבע ב- 11/7/16.

הנגשת שירותים מקוונים עם הפנים לאזרח הוא אחד מהעקרונות המנחים של אסטרטגית התקשוב הממשלתי כפי שהוצגו בכנס **EGOV** של **אנשים ומחשבים** על ידי **יאיר פראנק** – ראש רשות התקשוב הממשלתי .